এরপরও যারা বাংলাদেশের ‘আন্তর্জাতিক অপরাধ ট্রাইবুনাল আইন’-টিকে (১৯৭৩) ‘আন্তর্জাতিক মানসম্মত’ নয় বলে মনে করেন এবং দেশে-দেশে ঘুরে মায়াকান্না ফাঁদেন, অপপ্রচার করেন, তারা বিশেষ রাজনৈতিক উদ্দেশ্যেই তা করে বেড়াচ্ছেন-যুদ্ধাপরাধী বিচারের রাজনীতিকরণ তারাই ঘটাচ্ছেন। তা ছাড়া যুক্তরাষ্ট্র যতই ‘ওয়ার অন টেরর’ করুক, ‘ওয়ার এগেইনস্ট টেরর’ করুক, বিভিন্ন দেশে ‘মডারেট মুসলিম দল’ টিকিয়ে রাখাও তাদের অন্যতম এজেন্ডা-অনেক আগে থেকেই তারা জামায়াতে ইসলামীর মতো রক্ত-হাতে-লেগে-থাকা দলগুলির মাথায় তাদের সহানুভূতির হাত প্রসারিত করে রেখেছে। এরকম এক বিএনপি, এরকম এক জামায়াতে ইসলামী যাতে জনগণের কাছে ‘যুদ্ধাপরাধীদের আশ্রয়দাতা সংগঠন’ হিসেবে চিহ্নিত না হয়, সেজন্যে যে যুক্তরাষ্ট্র তৎপর থাকবে, তা বলাই বাহুল্য। কিন্তু তার মানে এই নয় যে, যুক্তরাষ্ট্রের মতো দেশের পররাষ্ট্রমন্ত্রীকে সরাসরি আরেকটি দেশের প্রধানমন্ত্রীকে টেলিফোন করে অকূটনৈতিক ভাষায় কথা বলতে হবে। পৃথিবীর অনেক দেশেই যুক্তরাষ্ট্রের তত্ত্বাবধানে অনেক নৃশংস হত্যাকাণ্ড ঘটেছে, রাষ্ট্রীয় পটপরিবর্তন করতে হয়েছে, কিন্তু কোথাও তারা এরকম অকূটনৈতিক ভাষায় তাদের আপত্তির কথা জানায়নি, জানায়ও না; আপত্তি থাকলে, দ্বিমত থাকলে তা জানানোর মতো তাদের অনেক কূটনৈতিক পথ আছে- সেরকম পথই তারা ব্যবহার করে থাকে।